**Trobada a Montserrat per celebrar l’Eucaristia en sufragi dels confrares difunts**

El pare abat, Josep M. Soler, fa poc temps, va manifestar que la Confraria de la Mare de Déu de Montserrat, havia d’adaptar-se als nous temps i va remarcar el començament d’una nova etapa.

Com un dels resultat d’aquest canvi, es vol que els confrares, a través d’un seguit d’actes, estiguin molt més vinculats amb el Monestir de Montserrat i una d’aquestes dates d’apropament fou la celebració d’una Missa en sufragi dels confrares difunts i que es repetirà anualment.

Per aquest motiu, el dia 22 de setembre, una quarantena de membres de la Confraria de la Mare de Déu de Montserrat de Lleida, vam emprendre el camí cap a la Santa Muntanya per participar de l’Eucaristia i encomanar a Déu a tots els confrares que ens han precedit i d’una manera especial a tots els confrares traspassats durant l’any. La celebració fou presidida pel pare Joan M. Mayol, rector del santuari i director de la Confraria, concelebrada conjuntament amb el monjo Gabriel Soler i el nostre consiliari, Mn. Xavier Batiste i solemnitzada en els cants per la coral *De Canendi Elegantia*, grup vocal masculí que van fer lluir molt més la celebració.

Assistir a una Eucaristia als peus de la Mare de Déu de Montserrat, sempre és un motiu d’alegria. L’homilia va ser un exemple de ponderació, plena de missatges que interpel·len la nostra forma de viure com a confrares i amb un record especial als confrares difunts. Finalitzada la celebració, tots els confrares vam pujar al cambril a venerar “la Moreneta”, mentre es cantava el Virolai.

Després de la Missa, va haver-hi un dinar de germanor, on ens vam trobar amb els membres d’altres confraries d’arreu de Catalunya, intercanviant idees i projectes amb el mateix esperit montserratí que ens uneix a totes. Seguidament, amb un audiovisual, es va compartir fotografies antigues d’anades a Montserrat, de celebracions i de les romeries. La Confraria de Lleida va aportar-hi fotografies dels primers actes celebrats després de la recuperació de la Confraria passada la guerra civil.

Com a cloenda de la Jornada, el pare Joan M. Mayol ens va encoratjar a participar dels nous reptes com a confrares, per a tot seguit resar plegats l’Oració dels Confrares de Montserrat i, com no podia faltar, vam cantar el Virolai.

Els membres de Lleida vam retornar a casa amb una gran satisfacció i amb el plaer d’haver participat en un acte de record als nostres avantpassats, amb la mirada endavant que se’ns demana i poder compartir amb tots els confrares la nostra devoció a la Mare de Déu de Montserrat.

***Josep Estruch***

***President de la Confraria de Montserrat de Lleida***